Folketing
2008-11-06

Det er klart, at konflikten bærer et medansvar, men regeringen burde vel også påtage sig et medansvar for, at arbejdsforholdene inden for sygehussektoren i Danmark er sådan, at det var nødvendigt for de ansatte at gennemføre en meget langvarig konflikt for bare at få rettet en lille smule op på nogle ting. Regeringen har vel også et medansvar for den økonomiske situation, der eksisterer i regionerne. Man har jo omhyggeligt sørget for at indrette et system, hvor regionerne ingen økonomisk selvstændighed har overhovedet. Uanset at Enhedslisten synes, at hele argumentationen omkring forslaget om at suspendere det frie sygehusvalg kunne trænge til at blive klargjort fra regeringspartiernes side, så man fortalte, hvad det var, man havde opdaget omkring det med det frie sygehusvalg i forhold til at nedbringe ventelister, så burde Enhedslisten jo stemme for et forslag om at suspendere ordningen. For selv om det er bedre at afskaffe ting, som er dårlige, end at nøjes med at suspendere dem, så kommer den tid, der er gået godt, jo ikke dårligt tilbage.